১০ ডিগ্রির নীচে নামবে পারদ, বাংলায় জাঁকিয়ে শীতের দাপট

কলকাতা: অবশেষে জাঁকিয়ে পড়েছে শীত (Winter Update in West Bengal)। রাজ্যজুড়ে কাঁপুনি বাড়িয়েছে উত্তুরে হাওয়া। আবহাওয়া দফতরের পূর্বাভাস অনুযায়ী, আপাতত শুষ্ক হাওয়ার দাপটই থাকবে, বৃষ্টির কোনও সম্ভাবনা নেই। দক্ষিণবঙ্গের পশ্চিমের জেলাগুলিতে তাপমাত্রা ১০ ডিগ্রির নীচে নামার ইঙ্গিত দিয়েছে আলিপুর আবহাওয়া দফতর। ইতিমধ্যেই দার্জিলিং-কালিম্পঙে পারদ নেমেছে ৫-৯ ডিগ্রির ঘরে, যা আরও কমতে পারে আগামী দিনে (Weather Update)।

আরও পড়ুন: রাজ্যে কত ভোটারের নাম বাদ যাবে? দেখুন তালিকা

দক্ষিণবঙ্গের ক্ষেত্রে আলিপুর জানাচ্ছে, বঙ্গোপসাগরে কোনও ঘূর্ণাবর্ত বা নিম্নচাপ নেই, ফলে পরপর কয়েকদিন শুষ্ক আবহাওয়া বজায় থাকবে। বাঁকুড়া, বীরভূম, মুর্শিদাবাদ, নদিয়া, হাওড়া, পূর্ব-পশ্চিম বর্ধমানসহ বেশ কয়েকটি জেলায় শীতের প্রভাব আরও বাড়বে। কলকাতায় আজকের সর্বনিম্ন তাপমাত্রা ১৫ ডিগ্রি, যা স্থিতিশীল থাকবে। পাশাপাশি দক্ষিণবঙ্গের অধিকাংশ জেলাতেই ঘন কুয়াশার দাপট দেখা যেতে পারে।

উত্তরবঙ্গে আগামী সাত দিন জুড়ে তাপমাত্রা আরও কমার সম্ভাবনা রয়েছে। সকালবেলায় হালকা থেকে মাঝারি কুয়াশা তৈরি হবে, অনেক জায়গায় দৃশ্যমানতা ২০০ মিটার পর্যন্ত নেমে আসতে পারে। দার্জিলিং, আলিপুরদুয়ার, কোচবিহার ও জলপাইগুড়িতে ঘন কুয়াশার সতর্কতা জারি রয়েছে। দার্জিলিঙে ইতিমধ্যে পারদ ৫ ডিগ্রির ঘরে নেমেছে এবং আরও হ্রাস পেতে পারে আগামী দিনে।