পুজোর আগে আবহাওয়ার ভোলবদল, ভারী বৃষ্টির সতর্কতায় উদ্বেগে দক্ষিণবঙ্গ

ওয়েবডেস্ক: পুজোর (Durga Puja 2025) মুখে হাওয়া অফিসের সতর্কবার্তা মিলল বাস্তব চিত্রে। রবিবার সকালে খটখটে রোদ থাকলেও দুপুর গড়াতেই ভোলবদল। কালো মেঘে ঢেকে যায় কলকাতার আকাশ, শুরু হয় ঝিরঝিরে বৃষ্টি। ইতিমধ্যেই হুগলি ও উত্তর ২৪ পরগনার কিছু অংশে বৃষ্টি হয়েছে। হাওয়া অফিস জানিয়েছে, দিনভর একই পরিস্থিতি বজায় থাকবে কলকাতায়। জারি হয়েছে হলুদ সতর্কতা (Weather Report)।

রবিবার কলকাতার সর্বনিম্ন তাপমাত্রা ছিল ২৮.১ ডিগ্রি সেলসিয়াস, সর্বোচ্চ ৩৩ ডিগ্রি। হাওয়া অফিসের পূর্বাভাস অনুযায়ী, দক্ষিণবঙ্গের প্রায় সব জেলায় বজ্রবিদ্যুৎ-সহ বৃষ্টির সম্ভাবনা রয়েছে। পূর্ব বর্ধমান, নদিয়া, মুর্শিদাবাদ, মালদহ এবং দুই দিনাজপুরে ভারী বৃষ্টির সম্ভাবনা রয়েছে। উত্তরবঙ্গের বেশ কয়েকটি জেলায় জারি হয়েছে কমলা সতর্কতা।

আরও পড়ুন: কলকাতায় পা রাখলেন প্রধানমন্ত্রী

সোমবার থেকে টানা কয়েকদিন ভারী থেকে অতি ভারী বৃষ্টি হতে পারে আলিপুরদুয়ার, জলপাইগুড়ি, কোচবিহার, পুরুলিয়া, বাঁকুড়া, পশ্চিম বর্ধমান ও বীরভূমসহ একাধিক জেলায়। কোথাও কোথাও বৃষ্টিপাতের পরিমাণ ৭ থেকে ১১ সেন্টিমিটার পর্যন্ত হতে পারে।

আবহাওয়া দপ্তর জানাচ্ছে, বঙ্গোপসাগরে সৃষ্ট ঘূর্ণাবর্ত ও নিম্নচাপ এর মূল কারণ। যদিও নিম্নচাপ সরাসরি পশ্চিমবঙ্গে প্রভাব ফেলবে না, তবুও পুজোর আগে ভারী বর্ষণে উদ্বেগ বাড়ছে সাধারণ মানুষের মধ্যে।